text: শীঘ্রই পুনরায় শুরু হচ্ছে ফ্যামিলি ক্রাইসিস - Alokito Narayanganj
  করোনাভাইরাস বা কভিড-১৯ এর প্রভাবে আমাদের দেশের পুরো মিডিয়া জগৎ থমকে আছে। গত ২২শে মার্চ থেকে ছোট পর্দার সব শুটিং বন্ধ আছে। শুটিং স্থগিত থাকার কারনে বন্ধ আছে দেশের অন্যতম জনপ্রিয় ধারাবাহিক নাটক "ফ্যামিলি ক্রাইসিস" এর প্রচার।
  ২২শে মার্চ থেকে টানা দুই মাস শুটিং বন্ধ থাকার পর কিছু অসম্পুর্ন থাকা ঈদের নাটক গুলোর কাজ শেষ করার জন্য অনেক নির্মাতা এবং প্রযোজক চাচ্ছিলেন শুটিংয়ের সুযোগ দেওয়া হোক। তাই সংগঠনগুলো ঈদের আগে ১৭ মে থেকে স্বাস্থ্যবিধি মেনে শর্তসাপেক্ষ শুটিং চালু করার ঘোষণা দেয়। করোনার মধ্যে শুটিং চালুর এই সিন্ধান্তে কড়া সমালোচনার শিকার হয় সংগঠনগুলো। এক দিন পরেই শুটিং শুরু করার সিন্ধান্ত থেকে সরে আসে সংগঠনগুলো।
  আবার আলাপ আলোচনা করে গত ২৮ মে ছোট পর্দার ১৪টি সংগঠন মিলে সিদ্ধান্ত নিয়েছে আগামী পয়লা জুন থেকে পুরোদমে শুটিং শুরু হবে টেলিভিশন ইন্ডাস্ট্রিতে।
  "ফ্যামিলি ক্রাইসিস" অনেক দর্শকপ্রিয় একটি ধারাবাহিক নাটক। দারুন দর্শকপ্রিয় এই নাটকের প্রচার বন্ধ থাকার কারনে অনেক দর্শকের মন ভেঙে গিয়েছিল। অনেকে এই লকডাউনের সময় "ফ্যামিলি ক্রাইসিস" নাটক অনেক মিস করেছেন। তবে এই নাটকের ভক্তদের আর বেশিদিন মন খারাপ করে থাকতে হবে না। খুব শীঘ্রই নাটকটির শুটিং শুরু হচ্ছে। দর্শকরা খুব শীঘ্রই তাদের প্রিয় চরিত্র ঝুমুর এবং পারভেজ ওরফে কাল জোসাকে তাদের টিভি পর্দায় দেখতে পারবেন।
  আগামী মাস থেকেই "ফ্যামিলি ক্রাইসিস" নাটকের শুটিং পুনরায় শুরু করতে চান এই নাটকের নির্মাতা মোস্তফা কামাল রাজ। জাতীয় এক গণমাধ্যমকে এই নির্মাতা বলেন, 'ধারাবাহিক নাটক প্রচারের জন্য জুন মাসে আমাকে শুটিংয়ে যেতে হবে। এ জন্য কিছুটা পরিকল্পনা করেছি। শুটিংয়ে গেলে টিমের লাইটম্যান, ক্যামেরা সহকারী, প্রোডাকশনের সদস্য কমাব। এমনও হতে পারে মেকআপম্যান ছাড়াই শুটিং করছি। শুটিংয়ে যেভাবে খাওয়া হয়, সেটা নিয়েও চিন্তায় আছি। তবে শুটিংয়ে খাবার জন্য প্রচুর ভিটামিন সি জাতীয় খাবার থাকবে।'